**Alain Robbe-Grillet**, nado en Brest o 18 de agosto de 1922 e finado en Caen o 18 de febreiro de 2008, foi un escritor e cineasta francés. Foi o principal teórico e animador do movemento literario chamado nouveau roman.

Traxectoria
-----------

Enxeñeiro agrónomo de profesión, viaxou por Marrocos, Guinea, A Martinica e Guadalupe de 1949 a 1951. Despois abandonou a profesión para dedicarse á literatura.

En 1953 publicou *Les gommes*, a súa primeira obra, que obtivo o Prix Fénéon. En 1954 apareceu *Le Voyeur* que foi premiado co Prix des critiques en 1955. Fixo amizade con Jérôme Lindon, director da editorial Les Éditions de Minuit, da que foi asesor literario de 1955 a 1985. En 1963 publicou *Pour un Nouveau Roman*, unha recompilación dos seus artigos editados principalmente no semanal *L'Express*, o que o converte no teórico dese movemento literario.

Tamén escribiu guións de cine, como *L'Année dernière à Marienbad*, dirixida por Alain Resnais en 1961, e foi el mesmo director de cine, destacando na súa filmografía as películas *L'immortelle*, *Le jeu avec le feu* e *A bela cativa*.

De 1966 a 1968, Alain Robbe-Grillet colaborou co Haut comité pour la défense et l´expansion de la langue française (Alto Comité para a Defensa e a Expansión da Lingua Francesa). De 1972 a 1997, foi profesor nos Estados Unidos, na Universidade de Nova York (NYU) e na Washington University de Saint-Louis (Missouri). Tamén dirixiu o Centro de Socioloxía da Literatura na Universidade de Bruxelas entre 1980 e 1988.

Alain Robbe-Grillet foi elixido membro da Academia Francesa da Lingua o 25 de marzo de 2004 pero renunciou a tomar posesión do cargo ao considerar a cerimonia obsoleta. Morreu aos 85 anos, o 18 de febreiro de 2008, a causa dunha crise cardíaca.

Estaba casado desde 1957 coa escritora Catherine Robbe-Grillet, tamén coñecida co pseudónimo de Jeanne de Berg.

Estilo literario
----------------

O nouveau roman caracterízase por un grao de obxectividade levado ao punto no que o autor non intervén coas situacións ou os personaxes e moitas veces os personaxes son só espectadores dun mundo de obxectos que parecen cobrar o principal valor (en canto actantes) das obras. Este movemento, no que se inclúe a Nathalie Sarraute, Claude Simon, Michel Butor, Robert Pinget, Marguerite Duras e Samuel Beckett, entre outros, foi apoiado por grandes críticos, como Roland Barthes, sobre quen escribiu páxinas agudas Robbe-Grillet.

A escritura de Alain Robe-Grillet foi descrita como "realista", "fenomenolóxica" (no sentido que lle dá Heidegger) ou como "unha teoría da superficie pura". As descricións metódicas, xeométricas e moitas veces repetitivas dos obxectos e dos lugares revelan a psicoloxía e a personalidade dos personaxes. O lector ten que recompoñer a trama e as experiencias emocionais a partir da repetición das descricións, da atención prestada a detalles en aparencia insignificantes, e das rupturas na continuación lóxica, como se se tratase dun crebacabezas. Este proceso recorda o método da psicanálise no que o significado profundo se revela por medio da descontinuidade ou da asociación de ideas. Tanto a trama como o desenvolvemento cronolóxico están fragmentados, polo que a novela resultante podería ser o equivalente literario da pintura cubista.

Obras
-----

### Novela

* *Un régicide*, 1949.
* *Les gommes*, 1953.
* *Le voyeur*, 1955.
* *La jalousie*, 1957.
* *Dans le labyrinthe*, 1959.
* *Instantanés*, 1962.
* *La maison de rendez-vous*, 1965.
* *Project pour une révolution à New York*, 1970.
* *Topologie d'une cité fantôme*, 1976.
* *Souvenirs du Triangle d'Or*, 1978.
* *Djinn*, 1981.
* *La reprise*, 2001.

### Ensaio

* *Pour un nouveau roman*, 1963.
* *Le voyageur, essais et entretiens*, 2001.

### Textos autobiográficos

* *Le miroir qui revient*, 1984.
* *Angélique ou l'enchantement*, 1988.
* *Les derniers jours de Corinthe*, 1994.

### Filmografía

* *L'Année dernière à Marienbad*, 1961, de Alain Resnais (guión e diálogos).
* *L'Immortelle*, 1963.
* *Trans-Europ-Express*, 1966.
* *L'Homme qui ment*, 1968.
* *L'Eden et après*, 1971.
* *N. a pris les dés...*, 1971.
* *Glissements progressifs du plaisir*, 1974.
* *Le Jeu avec le feu*, 1975,
* *A bela cativa*, 1983.
* *Un bruit qui rend fou*, 1995 (con Dimitri de Clerq).
* *C'est Gradiva qui vous appelle*, 2006.

Notas
-----

1. ↑  Artigo de Édouard Launet, «Toujours vert», no xornal *Libération* do 8 de maio de 2007.

Véxase tamén
------------

### Bibliografía

* Barthes, R. (1970). *Ensayos críticos*. Seix-Barral.
* Fernández del Riego, Francisco (1974). *Letras do noso tempo*. Vigo: Editorial Galaxia. ISBN 978-84-7154-219-9.
* Martinez Torres, A. (2008). *720 directores de cine*.
* Robbe-Grillet, A. (2001). *Le voyageur*.

### Ligazóns externas

* Alain Robbe-Grillet - Dossier - DBCult Film Institute *(en castelán)*
* Bibliografía na Universidade de Ottawa *(en francés)*

|  |  |
| --- | --- |
| Control de autoridades | 
* Wd: Q216266
* WorldCat
* VIAF: 98153286
* Allmovie: p108423
* AlloCiné: 526
* BAV: ADV10124159
* BIBSYS: 90057543
* BLBNB: 000565306
* BNB: ID
* BNE: XX4578860
* BNF: 11922146b
* BRE: 3511647
* BVMC: 36911
* CANTIC: a10147007
* CiNii: DA01094815
* DeutscheBio: 118601423
* Discogs: 560262
* EBID: ID
* EGAXA: vtls000814311
* FAST: 1717214
* Filmportal: ID
* GEC: 0056006
* GND: 118601423
* ICCU: RAVV022568
* IMDb: nm0730237
* ISNI: 0000 0001 2144 8216
* LAC: 0015E4933
* LCCN: n80037046
* MusicBrainz: ID
* Munzinger: 00000008270
* NDL: 00473842
* NKC: jn20000604664
* NLA: 35454707
* NLG: 140787
* NNDB: 000114184
* NPG: mp67166
* NTA: 068224591
* OL: OL146592A
* PTBNP: 83129
* SELIBR: 137959
* SNAC: w6d50xk2
* SUDOC: 027102688
* TESF: robbe-grillet\_alain
* TMDb: 34590
* ULAN: 500222157

 |